Book of Wei 11

魏書十一　　袁張涼國田王邴管傳第十一 Wei Book 11: Biographies of Yuan, Zhang, Liang, Guo, Tian, Wang, Bing, and Guan

袁渙 Yuan Huan
袁渙字曜卿，陳郡扶樂人也. 父滂，為漢司徒. 袁宏漢紀曰：滂字公熙，純素寡欲，終不言人之短. 當權寵之盛，或以同異致禍，滂獨中立於朝，故愛憎不及焉. 當時諸公子多越法度，而渙清靜，舉動必以禮. 郡命為功曹，郡中奸吏皆自引去. 後辟公府，舉高第，遷侍御史. 除譙令，不就. 劉備之為豫州，舉渙茂才. 後避地江、淮間，為袁術所命. 術每有所咨訪，渙常正議，術不能抗，然敬之不敢不禮也. 頃之，呂布擊術於阜陵，渙往從之，遂複為布所拘留. 布初與劉備和親，後離隙. 布欲使渙作書詈辱備，渙不可，再三強之，不許. 布大怒，以兵脅渙曰：「為之則生，不為則死. 」渙顏色不變，笑而應之曰：「渙聞唯德可以辱人，不聞以罵. 使彼固君子邪，且不恥將軍之言，彼誠小人邪，將複將軍之意，則辱在此不在於彼. 且渙他日之事劉將軍，猶今日之事將軍也，如一旦去此，複罵將軍，可乎？」布慚而止.

布誅，渙得歸太祖. 袁氏世紀曰：布之破也，陳群父子時亦在布之軍，見太祖皆拜. 渙獨高揖不為禮，太祖甚嚴憚之. 時太祖又給眾官車各數乘，使取布軍中物，唯其所欲. 眾人皆重載，唯渙取書數百卷. 資糧而已，眾人聞之，大慚. 渙謂所親曰：「脫我以行陳，令軍發足以為行糧而已，不以此為我有. 由是厲名也，大悔恨之. 」太祖益以此重焉. 渙言曰：「夫兵者，兇器也，不得已而用之. 鼓之以道德，征之以仁義，兼撫其民而除其害. 夫然，故可與之死而可與之生. 自大亂以來十數年矣，民之欲安，甚於倒懸，然而暴亂未息者，何也？意者政失其道歟！渙聞明君善於救世，故世亂則齊之以義，時偽則鎮之以樸；世異事變，治國不同，不可不察也. 夫制度損益，此古今之不必同者也. 若夫兼愛天下而反之於正，雖以武平亂而濟之以德，誠百王不易之道也. 公明哲超世，古之所以得其民者，公既勤之矣，今之所以失其民者，公既戒之矣，海內賴公，得免於危亡之禍，然而民未知義，其惟公所以訓之，則天下幸甚！」太祖深納焉. 拜為沛南部都尉.

是時新募民開屯田，民不樂，多逃亡. 渙白太祖曰：「夫民安土重遷，不可卒變，易以順行，難以逆動，宜順其意，樂之者乃取，不欲者勿強. 」太祖從之，百姓大悅. 遷為梁相. 渙每敕諸縣：「務存鰥寡高年，表異孝子貞婦. 常談曰'世治則禮詳，世亂則禮簡'，全在斟酌之間耳. 方今雖擾攘，難以禮化，然在吾所以為之. 」為政崇教訓，恕思而後行，外溫柔而內能斷. 魏書曰：谷熟長呂岐善硃淵、爰津，遣使行學還，召用之，與相見，出署淵師友祭酒，津決疑祭酒. 淵等因各歸家，不受署. 岐大怒，將吏民收淵等，皆杖殺之，議者多非焉. 渙教勿劾，主簿孫徽等以為「淵等罪不足死，長吏無專殺之義，孔子稱'唯器與名，不可以假人'. 謂之師友而加大戮，刑名相伐，不可以訓. 」渙教曰：「主簿以不請為罪，此則然矣. 謂淵等罪不足死，則非也. 夫師友之名，古今有之. 然有君之師友，有士大夫之師友. 夫君置師友之官者，所以敬其臣也；有罪加於刑焉，國之法也. 今不論其罪而謂之戮師友，斯失之矣. 主簿取弟子戮師之名，而加君誅臣之實，非其類也. 夫聖哲之治，觀時而動，故不必循常，將有權也. 間者世亂，民陵其上，雖務尊君卑臣，猶或未也，而反長世之過，不亦謬乎！」遂不劾. 以病去官，百姓思之. 後徵為諫議大夫、丞相軍祭酒. 前後得賜甚多，皆散盡之，家無所儲，終不問產業，乏則取之於人，不為皦察之行，然時人服其清.

魏國初建，為郎中令，行御史大夫事. 渙言於太祖曰：「今天下大難已除，文武並用，長久之道也. 以為可大收篇籍，明先聖之教，以易民視聽，使海內斐然向風，則遠人不服可以文德來之. 」太祖善其言. 時有傳劉備死者，群臣皆賀；渙以嘗為備舉吏，獨不賀. 居官數年卒，太祖為之流涕，賜穀二千斛，一教「乙太倉穀千斛賜郎中令之家」，一教「以垣下穀千斛與曜卿家」，外不解其意. 教曰：「乙太倉穀者，官法也；以垣下穀者，親舊也. 」又帝聞渙昔拒呂布之事，問渙從弟敏：「渙勇怯何如？」敏對曰：「渙貌似和柔，然其臨大節，處危難，雖賁育不過也. 」渙子侃，亦清粹間素，有父風，曆位郡守尚書. 袁氏世紀曰：渙有四子，侃、、奧、准. 侃字公然，論議清當，柔而不犯，善與人交. 在廢興之間，人之所趣務者，常謙退不為也. 時人以是稱之. 曆位黃門選部郎，號為清平. 稍遷至尚書，早卒. 字宣厚，精辯有機理，好道家之言，少被病，未官而卒，奧字公榮，行足以厲俗，言約而理當，終於光祿勳. 准字孝尼，忠信公正，不恥下問，唯恐人之不勝已. 以世事多險，故常恬退而不敢求進. 著書十餘萬言，論治世之務，為易、周官、詩傳，及論五經滯義，聖人之微言，以傳於世. 此准之自序也. 荀綽九州記稱准有俊才，泰始中為給事中. 袁氏子孫世有名位，貴達至今.

初，渙從弟霸，公恪有功幹，魏初為大司農，及同郡何夔並知名於時. 而霸子亮，夔子曾，與侃複齊聲友善. 亮貞固有學行，疾何晏、鄧颺等，著論以譏切之，位至河南尹、尚書. 晉諸公贊曰：亮子粲，字儀祖，文學博識，累為儒官，至尚書. 霸弟徽，以儒素稱. 遭天下亂，避難交州. 司徒辟，不至. 袁宏漢紀曰：初，天下將亂，渙慨然歎曰：「漢室陵遲，亂無日矣. 苟天下擾攘，逃將安之？若天未喪道，民以義存，唯強而有禮，可以庇身乎！」徽曰：「古人有言：'知機其神乎'！見機而作，君子所以元吉也. 天理盛衰，漢其亡矣！夫有大功必有大事，此又君子之所深識，退藏於密者也. 且兵革既興，外患必眾，徽將遠跡山海，以求免身. 」及亂作，各行其志. 徽弟敏，有武藝而好水功，官至河堤謁者.

張範 Zhang Fan
張範，字公儀，河內脩武人也. 祖父歆，為漢司徒. 父延，為太尉. 太傅袁隗欲以女妻范，范辭不受. 性恬靜樂道，忽於榮利，徵命無所就. 弟承，字公先，亦知名，以方正徵，拜議郎，遷伊闕都尉. 董卓作亂，承欲合徒眾與天下共誅卓. 承弟昭時為議郎，適從長安來，謂承曰：「今欲誅卓，眾寡不敵，且起一朝之謀，戰阡陌之民，士不素撫，兵不練習，難以成功. 卓阻兵而無義，固不能久；不若擇所歸附，待時而動，然後可以如志. 」承然之，乃解印綬間行歸家，與範避地揚州. 袁術備禮招請，範稱疾不往，術不強屈也. 遣承與相見，術問曰：「昔周室陵遲，則有桓、文之霸；秦失其政，漢接而用之. 今孤以土地之廣，士民之眾，欲徼福齊桓，擬跡高祖，何如？」承對曰：「在德不在強. 夫能用德以同天下之欲，雖由匹夫之資，而興霸王之功，不足為難. 若苟僭擬，幹時而動，眾之所棄，誰能興之？」術不悅. 是時，太祖將征冀州，術複問曰：「今曹公欲以弊兵數千，敵十萬之眾，可謂不量力矣！子以為何如？」承乃曰：「漢德雖衰，天命未改，今曹公挾天子以令天下，雖敵百萬之眾可也. 」術作色不懌，承去之.

太祖平冀州，遣使迎範. 范以疾留彭城，遣承詣太祖，太祖表以為諫議大夫. 範子陵及承子戩為山東賊所得，範直詣賊請二子，賊以陵還範. 范謝曰：「諸君相還兒厚矣. 夫人情雖愛其子，然吾憐戩之小，請以陵易之. 」賊義其言，悉以還範. 太祖自荊州還，範得見於陳，以為議郎，參丞相軍事，甚見敬重. 太祖征伐，常令范及邴原留，與世子居守. 太祖謂文帝：「舉動必諮此二人. 」世子執子孫禮. 救恤窮乏，家無所餘，中外孤寡皆歸焉. 贈遺無所逆，亦終不用，及去，皆以還之. 建安十七年卒. 魏國初建，承以丞相參軍祭酒領趙郡太守，政化大行. 太祖將西征，徵承參軍事，至長安，病卒. 魏書曰：文帝即位，以範子參為郎中. 承孫邵，晉中護軍，與舅楊駿俱被誅. 事見晉書.

涼茂 Liang Mao
涼茂字伯方，山陽昌邑人也. 少好學，論議常據經典，以處是非. 太祖辟為司空掾，舉高第，補侍御史. 時泰山多盜賊，以茂為泰山太守，旬月之間，繈負而至者千餘家. 博物記曰：繈，織縷為之，廣八寸，長尺二，以約小兒於背上，負之而行. 轉為樂浪太守. 公孫度在遼東，擅留茂，不遣之官，然茂終不為屈. 度謂茂及諸將曰：「聞曹公遠征，鄴無守備，今吾欲以步卒三萬，騎萬匹，直指鄴，誰能禦之？」諸將皆曰：「然. 」臣松之案此傳雲公孫度聞曹公遠征，鄴無守備，則太祖定鄴後也. 案度傳，度以建安九年卒，太祖亦以此年定鄴，自後遠征，唯有北征柳城耳. 征柳城之年，度已不復在矣. 又顧謂茂曰：「於君意何如？」茂答曰：「比者海內大亂，社稷將傾，將軍擁十萬之眾，安坐而觀成敗，夫為人臣者，固若是邪！曹公憂國家之危敗，湣百姓之苦毒，率義兵為天下誅殘賊，功高而德廣，可謂無二矣. 以海內初定，民始安集，故未責將軍之罪耳！而將軍乃欲稱兵西向，則存亡之效，不崇朝而決. 將軍其勉之！」諸將聞茂言，皆震動. 良久，度曰：「涼君言是也. 」後徵遷為魏郡太守、甘陵相，所在有績. 文帝為五官將，茂以選為長史，遷左軍師. 魏國初建，遷尚書僕射，後為中尉奉常. 文帝在東宮，茂複為太子太傅，甚見敬禮. 卒官. 英雄記曰：茂名在八友中.

國淵 Guo Yuan
國淵字子尼，樂安蓋人也. 師事鄭玄. 玄別傳曰：淵始未知名，玄稱之曰：「國子尼，美才也，吾觀其人，必為國器. 」後與邴原、管寧等避亂遼東. 魏書曰：淵篤學好古，在遼東，常講學於山岩，士人多推慕之，由此知名. 既還舊土，太祖辟為司空掾屬，每於公朝論議，常直言正色，退無私焉. 太祖欲廣置屯田，使淵典其事. 淵屢陳損益，相土處民，計民置吏，明功課之法，五年中倉廩豐實，百姓競勸樂業. 太祖征關中，以淵為居府長史，統留事. 田銀、蘇伯反河間，銀等既破，後有餘党，皆應伏法. 淵以為非首惡，請不行刑. 太祖從之，賴淵得生者千餘人. 破賊文書，舊以一為十，及淵上首級，如其實數. 太祖問其故，淵曰：「夫征討外寇，多其斬獲之數者，欲以大武功，且示民聽也. 河間在封域之內，銀等叛逆，雖克捷有功，淵竊恥之. 」太祖大悅，遷魏郡太守.

時有投書誹謗者，太祖疾之，欲必知其主. 淵請留其本書，而不宣露. 其書多引二京賦，淵敕功曹曰：「此郡既大，今在都輦，而少學問者. 其簡開解年少，欲遣就師. 」功曹差三人，臨遣引見，訓以「所學未及，二京賦，博物之書也，世人忽略，少有其師，可求能讀者從受之. 」又密喻旨. 旬日得能讀者，遂往受業. 吏因請使作箋，比方其書，與投書人同手. 收攝案問，具得情理. 遷太僕. 居列卿位，布衣蔬食，祿賜散之舊故宗族，以恭儉自守，卒官. 魏書曰：太祖以其子泰為郎.

田疇 Tian Chou
田疇字子泰，右北平無終人也. 好讀書，善擊劍. 初平元年，義兵起，董卓遷帝于長安. 幽州牧劉虞歎曰：「賊臣作亂，朝廷播蕩，四海俄然，莫有固志. 身備宗室遺老，不得自同於眾. 今欲奉使展效臣節，安得不辱命之士乎？」眾議鹹曰：「田疇雖年少，多稱其奇. 」疇時年二十二矣. 虞乃備禮請與相見，大悅之，遂署為從事，具其車騎. 將行，疇曰：「今道路阻絕，寇虜縱橫，稱官奉使，為眾所指名. 原以私行，期於得達而已. 」虞從之. 疇乃歸，自選其家客與年少之勇壯慕從者二十騎俱往. 虞自出祖而遣之. 先賢行狀曰：疇將行，引虞密與議. 疇因說虞曰：「今帝主幼弱，奸臣擅命，表上須報，懼失事機. 且公孫瓚阻兵安忍，不早圖之，必有後悔. 」虞不聽. 既取道，疇乃更上西關，出塞，傍北方，直趣朔方，循間徑去，遂至長安致命. 詔拜騎都尉. 疇以為天子方蒙塵未安，不可以荷佩榮寵，固辭不受. 朝廷高其義. 三府並辟，皆不就. 得報，馳還，未至，虞已為公孫瓚所害. 疇至，謁祭虞墓，陳發章表，哭泣而去. 瓚聞之大怒，購求獲疇，謂曰：「汝何自哭劉虞墓，而不送章報於我也？」疇答曰：「漢室衰穨，人懷異心，唯劉公不失忠節. 章報所言，於將軍未美，恐非所樂聞，故不進也. 且將軍方舉大事以求所欲，既滅無罪之君，又讎守義之臣，誠行此事，則燕、趙之士將皆蹈東海而死耳，豈忍有從將軍者乎！」瓚壯其對，釋不誅也. 拘之軍下，禁其故人莫得與通. 或說瓚曰：「田疇義士，君弗能禮，而又囚之，恐失眾心. 」瓚乃縱遣疇.

疇得北歸，率舉宗族他附從數百人，掃地而盟曰：「君仇不報，吾不可以立於世！」遂人徐無山中，營深險平敞地而居，躬耕以養父母. 百姓歸之，數年間至五千餘家. 疇謂其父老曰：「諸君不以疇不肖，遠來相就. 眾成都邑，而莫相統一，恐非久安之道，原推擇其賢長者以為之主. 」皆曰：「善. 」同僉推疇. 疇曰：「今來在此，非苟安而已，將圖大事，複怨雪恥. 竊恐未得其志，而輕薄之徒自相侵侮，偷快一時，無深計遠慮. 疇有愚計，原與諸君共施之，可乎？」皆曰：「可. 」疇乃為約束相殺傷、犯盜、諍訟之法，法重者至死，其次抵罪，二十餘條. 又制為婚姻嫁娶之禮，興舉學校講授之業，班行其眾，眾皆便之，至道不拾遺. 北邊翕然服其威信，烏丸、鮮卑並各遣譯使致貢遺，疇悉撫納，令不為寇. 袁紹數遣使招命，又即授將軍印，因安輯所統，疇皆拒不（當）. 紹死，其子尚又辟焉，疇終不行.

疇常忿烏丸昔多賊殺其郡冠蓋，有欲討之意而力未能. 建安十二年，太祖北征烏丸，未至，先遣使辟疇，又命田豫喻指. 疇戒其門下趣治嚴. 門人謂曰：「昔袁公慕君，禮命五至，君義不屈；今曹公使一來而君若恐弗及者，何也？」疇笑而應之曰：「此非君所識也. 」遂隨使者到軍，署司空戶曹掾，引見諮議. 明日出令曰：「田子泰非吾所宜吏者. 」即舉茂才，拜為蓚令，不之官，隨軍次無終. 時方夏水雨，而濱海洿下，濘滯不通，虜亦遮守蹊要，軍不得進. 太祖患之，以問疇. 疇曰：「此道，秋夏每常有水，淺不通車馬，深不載舟船，為難久矣. 舊北平郡治在平岡，道出盧龍，達于柳城；自建武以來，陷壞斷絕，垂二百載，而尚有微徑可從. 今虜將以大軍當由無終，不得進而退，懈弛無備. 若嘿回軍，從盧龍口越白檀之險，出空虛之地，路近而便，掩其不備，蹋頓之首可不戰而禽也. 」太祖曰：「善. 」乃引軍還，而署大木表于水側路傍曰：「方今暑夏，道路不通，且俟秋冬，乃複進軍. 」虜候騎見之，誠以為大軍去也. 太祖令疇將其眾為鄉導，上徐無山，出盧龍，曆平岡，登白狼堆，去柳城二百餘裏，虜乃驚覺. 單于身自臨陳，太祖與交戰，遂大斬獲，追奔逐北，至柳城. 軍還入塞，論功行封，封疇亭侯，邑五百戶. 先賢行狀載太祖表論疇功曰：「文雅優備，忠武又著，和於撫下，慎於事上，量時度理，進退合義. 幽州始擾，胡、漢交萃，蕩析離居，靡所依懷. 疇率宗人避難於無終山，北拒盧龍，南守要害，清靜隱約，耕而後食，人民化從，鹹共資奉. 及袁紹父子威力加於朔野，遠結烏丸，與為首尾，前後召疇，終不陷撓. 後臣奉命，軍次易縣，疇長驅自到，陳討胡之勢，猶廣武之建燕策，薛公之度淮南. 又使部曲持臣露布，出誘胡眾，漢民或因亡來，烏丸聞之震盪. 王旅出塞，塗由山中九百餘裏，疇帥兵五百，啟導山谷，遂滅烏丸，蕩平塞表. 疇文武有效，節義可嘉，誠應寵賞，以旌其美. 」疇自以始為居難，率眾循逃，志義不立，反以為利，非本意也，固讓. 太祖知其至心，許而不奪. 魏書載太祖令曰：「昔伯成棄國，夏後不奪，將欲使高尚之士，優賢之主，不止於一世也. 其聽疇所執. 」

遼東斬送袁尚首，令「三軍敢有哭之者斬」. 疇以嘗為尚所辟，乃往弔祭. 太祖亦不問. 臣松之以為田疇不應袁紹父子之命，以其非正也. 故盡規魏祖，建盧龍之策. 致使袁尚奔迸，授首遼東，皆疇之由也. 既以明其為賊，胡為複弔祭其首乎？若以嘗被辟命，義在其中，則不應為人設謀，使其至此也. 疇此舉止，良為進退無當，與王脩哭袁譚，貌同而心異也. 疇盡將其家屬及宗人三百餘家居鄴. 太祖賜疇車馬穀帛，皆散之宗族和知. 從征荊州還，太祖追念疇功殊美，恨前聽疇之讓，曰：「是成一人之志，而虧王法大制也. 」於是乃複以前爵封疇. 先賢行狀載太祖命曰：「蓚令田疇，至節高尚，遭值州裏戎夏交亂，引身深山，研精味道，百姓從之，以成都邑. 袁賊之盛，命召不屈. 慷慨守志，以徼真主. 及孤奉詔征定河北，遂服幽都，將定胡寇，時加禮命. 疇即受署，陳建攻胡蹊路所由，率齊山民，一時向化，開塞導送，供承使役，路近而便，令虜不意. 斬蹋頓于白狼，遂長驅于柳城，疇有力焉. 及軍入塞，將圖其功，表封亭侯，食邑五百，而疇懇惻，前後辭賞. 出入三載，歷年未賜，此為成一人之高，甚違王典，失之多矣. 宜從表封，無久留吾過. 」疇上疏陳誠，以死自誓. 太祖不聽，欲引拜之，至於數四，終不受. 有司劾疇狷介違道，苟立小節，宜免官加刑. 太祖重其事，依違者久之. 乃下世子及大臣博議，世子以疇同於子文辭祿，申胥逃賞，宜勿奪以優其節. 尚書令荀彧、司隸校尉鍾繇亦以為可聽. 魏書載世子議曰：「昔薳敖逃祿，傳載其美，所以激濁世，勵貪夫，賢於屍祿素餐之人也. 故可得而小，不可得而毀. 至於田疇，方斯近矣. 免官加刑，於法為重. 」魏略載教曰：「昔夷、齊棄爵而譏武王，可謂愚闇，孔子猶以為'求仁得仁'. 疇之所守，雖不合道，但欲清高耳. 使天下悉如疇志，即墨翟兼愛尚同之事，而老摐使民結繩之道也. 外議雖善，為複使令司隸以決之. 」魏書載荀彧議，以為「君子之道，或出或處，期於為善而已. 故匹夫守志，聖人各因而成之」. 鍾繇以為「原思辭粟，仲尼不與，子路拒牛，謂之止善，雖可以激清勵濁，猶不足多也. 疇雖不合大義，有益推讓之風，宜如世子議. 」臣松之案呂氏春秋：「魯國之法，魯人有為臣妾於諸侯，有能贖之者取其金於府. 子貢贖人而辭不取金，孔子曰：'賜失之矣. 自今以來魯人不贖矣. '子路拯溺者，其人拜之以牛，子路受之. 孔子曰：'魯人必拯溺矣. '」案此語不與繇所引者相應，未詳為繇之事誤邪，而事將別有所出？太祖猶欲侯之. 疇素與夏侯惇善， 太祖語惇曰：「且往以情喻之，自從君所言，無告吾意也. 」惇就疇宿，如太祖所戒. 疇揣知其指，不復發言. 惇臨去，乃拊疇背曰：「田君，主意殷勤，曾不能顧乎！」疇答曰：「是何言之過也！疇，負義逃竄之人耳，蒙恩全活，為幸多矣. 豈可賣盧龍之塞，以易賞祿哉？縱國私疇，疇獨不愧於心乎？將軍雅知疇者，猶複如此，若必不得已，請原效死刎首於前. 」言未卒，涕泣橫流. 惇具答太祖. 太祖喟然知不可屈，乃拜為議郎. 年四十六卒. 子又早死. 文帝踐阼，高疇德義，賜疇從孫續爵關內侯，以奉其嗣.

王脩 Wang Xiu
王脩字叔治，北海營陵人也. 年七歲喪母. 母以社日亡，來歲鄰里社，脩感念母，哀甚. 鄰里聞之，為之罷社. 年二十，遊學南陽，止張奉舍. 奉舉家得疾病，無相視者，脩親隱恤之，病癒乃去. 初平中，北海孔融召以為主簿，守高密令. 高密孫氏素豪俠，人客數犯法. 民有相劫者，賊入孫氏，吏不能執. 脩將吏民圍之，孫氏拒守，吏民畏憚不敢近. 脩令吏民：「敢有不攻者與同罪. 」孫氏懼，乃出賊. 由是豪強懾服. 舉孝廉，脩讓邴原，融不聽. 融集有融答脩教曰：「原之賢也，吾已知之矣. 昔高陽氏有才子八人，堯不能用，舜實舉之. 原可謂不患無位之士. 以遺後賢，不亦可乎！」脩重辭，融答曰：「掾清身絜己，曆試諸難，謀而鮮過，惠訓不倦. 余嘉乃勳，應乃懿德，用升爾于王庭，其可辭乎！」時天下亂，遂不行. 頃之，郡中有反者. 脩聞融有難，夜往奔融. 賊初發，融謂左右曰：「能冒難來，唯王脩耳！」言終而脩至. 複署功曹. 時膠東多賊寇，複令脩守膠東令. 膠東人公沙盧宗強，自為營塹，不肯應發調. 脩獨將數騎徑入其門，斬盧兄弟，公沙氏驚愕莫敢動. 脩撫慰其餘，由是寇少止. 融每有難，脩雖休歸在家，無不至. 融常賴脩以免.

袁譚在青州，辟脩為治中從事，別駕劉獻數毀短脩. 後獻以事當死，脩理之，得免. 時人益以此多焉. 袁紹又辟脩除即墨令，後複為譚別駕. 紹死，譚、尚有隙. 尚攻譚，譚軍敗，脩率吏民往救譚. 譚喜曰：「成吾軍者，王別駕也. 」譚之敗，劉詢起兵漯陰，諸城皆應. 譚歎息曰：「今舉州背叛，豈孤之不德邪！」脩曰：「東萊太守管統雖在海表，此人不反. 必來. 」後十餘日，統果棄其妻子來赴譚，妻子為賊所殺，譚更以統為樂安太守. 譚複欲攻尚，脩諫曰：「兄弟還相攻擊，是敗亡之道也. 」譚不悅，然知其志節. 後又問脩：「計安出？」脩曰：「夫兄弟者，左右手也. 譬人將鬥而斷其右手，而曰'我必勝'，若是者可乎？夫棄兄弟而不親，天下其誰親之！屬有讒人，固將交鬥其間，以求一朝之利，原明使君塞耳勿聽也. 若斬佞臣數人，複相親睦，以禦四方，可以橫行天下. 」譚不聽，遂與尚相攻擊，請救於太祖. 太祖既破冀州，譚又叛. 太祖遂引軍攻譚于南皮. 脩時運糧在樂安，聞譚急，將所領兵及諸從事數十人往赴譚. 至高密，聞譚死，下馬號哭曰：「無君焉歸？」遂詣太祖，乞收葬譚屍. 太祖欲觀脩意，默然不應. 脩複曰：「受袁氏厚恩，若得收斂譚屍，然後就戮，無所恨. 」太祖嘉其義，聽之. 傅子曰：太祖既誅袁譚，梟其首，令曰：「敢哭之者戮及妻子. 」於是王叔治、田子泰相謂曰：「生受辟命，亡而不哭，非義也. 畏死忘義，何以立世？」遂造其首而哭之，哀動三軍. 軍正白行其戮，太祖曰：「義士也. 」赦之. 臣松之案田疇傳，疇為袁尚所辟，不被譚命. 傅子合而言之，有違事實. 以脩為督軍糧，還樂安. 譚之破，諸城皆服，唯管統以樂安不從命. 太祖命脩取統首，脩以統亡國之忠臣，因解其縛，使詣太祖. 太祖悅而赦之. 袁氏政寬，在職勢者多畜聚. 太祖破鄴，籍沒審配等家財物貲以萬數. 及破南皮，閱脩家，穀不滿十斛，有書數百卷. 太祖歎曰：「士不妄有名. 」乃禮辟為司空掾，行司金中郎將，遷魏郡太守. 為治，抑強扶弱，明賞罰，百姓稱之. 魏略曰：脩為司金中郎將，陳黃白異議，因奏記曰：「脩聞枳棘之林，無樑柱之質；涓流之水，無洪波之勢. 是以在職七年，忠讜不昭於時，功業不見於事，欣於所受，俯慚不報，未嘗不長夜起坐，中飯釋餐. 何者？力少任重，不堪而懼也. 謹貢所議如左. 」太祖甚然之，乃與脩書曰：「君澡身浴德，流聲本州，忠能成績，為世美談，名實相副，過人甚遠. 孤以心知君，至深至熱，非徒耳目而已也. 察觀先賢之論，多以鹽鐵之利，足贍軍國之用. 昔孤初立 司金之官，念非屈君，餘無可者. 故與君教曰：'昔遏父陶正，民賴其器用，及子媯滿，建侯于陳；近桑弘羊，位至三公. 此君元龜之兆先告者也'，是孤用君之本言也，或恐眾人未曉此意. 自是以來，在朝之士，每得一顯選，常舉君為首，及聞袁軍師眾賢之議，以為不宜越君. 然孤執心將有所厎，以軍師之職，間於司金，至於建功，重於軍師. 孤之精誠，足以達君；君之察孤，足以不疑. 但恐傍人淺見，以蠡測海，為蛇畫足，將言前後百選，輒不用之，而使此君沉滯冶官. 張甲李乙，尚猶先之，此主人意待之不優之效也. 孤懼有此空聲冒實，淫哇亂耳. 假有斯事，亦庶鍾期不失聽也；若其無也，過備何害？昔宣帝察少府蕭望之才任宰相，故複出之，令為馮翊. 從正卿往，似於左遷. 上使侍中宣意曰：'君守平原日淺，故復試君三輔，非有所間也. '孤揆先主中宗之意，誠備此事. 既君崇勳業以副孤意. 公叔文子與君俱升，獨何人哉！」後無幾而遷魏郡太守. 魏國既建，為大司農郎中令. 太祖議行肉刑，脩以為時未可行，太祖采其議. 徙為奉尚. 其後嚴才反，與其徒屬數十人攻掖門. 脩聞變，召車馬未至，便將官屬步至宮門. 太祖在銅爵台望見之，曰：「彼來者必王叔治也. 」相國鍾繇謂脩：「舊，京城有變，九卿各居其府. 」脩曰：「食其祿，焉避其離？居府雖舊，非赴難之義. 」頃之，病卒官. 子忠，官至東萊太守、散騎常侍. 初，脩識高柔於弱冠，異王基於幼童，終皆遠至，世稱其知人. 王隱晉書曰：脩一子，名儀，字硃表，高亮雅直. 司馬文王為安東，儀為司馬. 東關之敗，文王曰：「近日之事，誰任其咎？」儀曰：「責在軍師. 」文王怒曰：「司馬欲委罪於孤邪？」遂殺之. 子褒，字偉元. 少立操尚，非禮不動. 身長八尺四寸，容貌絕異. 痛父不以命終，絕世不仕. 立屋墓側，以教授為務. 旦夕常至墓前拜，輒悲號斷絕. 墓前有一柏樹，褒常所攀援，涕泣所著，樹色與凡樹不同. 讀詩至「哀哀父母，生我勞悴」，未嘗不反覆流涕，泣下沾襟. 家貧躬耕，計口而田，度身而蠶. 諸生有密為襃刈麥者，襃遂棄之；自是莫敢複佐刈者. 襃門人為本縣所役，求襃為屬，襃曰：「卿學不足以庇身，吾德薄不足以廕卿，屬之何益？且吾不捉筆已四十年. 」乃步擔乾飯，兒負鹽豉，門徒從者千餘人. 安丘令以為見己，整衣出迎之於門. 襃乃下道至土牛，磬折而立. 雲：「門生為縣所役，故來送別. 」執手涕泣而去. 令即放遣諸生，一縣以為恥. 同縣管彥，少有才力，未知名，襃獨以為當自達，常友愛之；男女各始生，共許為婚. 彥果 為西夷校尉. 襃後更以女嫁人，彥弟馥問襃，襃曰：「吾薄志畢原，山藪自數，姊妹皆遠，吉凶斷絕，以此自誓. 賢兄子葬父於帝都，此則洛陽之人也，豈吾欲婚之本指邪？」馥曰：「嫂，齊人也. 當還臨淄. 」襃曰：「安有葬父河南，隨（妻）還齊！用意如此，何婚之有？」遂不婚. 邴春者，根矩之後也. 少立志操，寒苦自居，負笈遊學，身不停家，鄉邑翕然，以為能系其先也. 襃以為春性險狹，慕名意多，終必不成，及後春果無學業，流離遠外，有識以此歸之. 襃常以為人所行，其當歸於善道，不可以己所能而責人所不能也. 有致遺者，皆不受. 及洛都傾覆，寇賊起，襃宗親悉欲移江東，襃戀墳壟. 賊大盛，乃南達泰山郡. 襃思土不肯去，賊害之. 漢晉春秋曰：襃與濟南劉兆字延世，俱以不仕顯名. 襃以父為文王所濫殺，終身不應徵聘，未嘗西向坐，以示不臣於晉也. 魏略純固傳以脂習、王脩、龐淯、文聘、成公英、郭憲、單固七人為一傳. 其脩、淯、聘三人自各有傳，成公英別見張既傳，單固見王淩傳，餘習、憲二人列於脩傳後也. 脂習字元升，京兆人也. 中平中仕郡，公府辟，舉高第，除太醫令. 天子西遷及東詣許昌，習常隨從. 與少府孔融親善. 太祖為司空，威德日盛，而融故以舊意，書疏倨傲. 習常責融，欲令改節，融不從. 會融被誅，當時許中百官先與融親善者，莫敢收恤，而習獨往撫而哭之曰：「文舉，卿舍我死，我當複與誰語者？」哀歎無已. 太祖聞之，收習，欲理之，尋以其事直見原，徙許東土橋下. 習後見太祖，陳謝前愆. 太祖呼其字曰：「元升，卿故慷慨！」因問其居處，以新移徙，賜穀百斛. 至黃初，詔欲用之，以其年老，然嘉其敦舊，有欒布之節，賜拜中散大夫. 還家，年八十餘卒. 郭憲字幼簡，西平人，為其郡右姓. 建安中為郡功曹，州辟不就，以仁篤為一郡所歸. 至十七年，韓約失眾，從羌中還，依憲. 眾人多欲取約以徼功，而憲皆責怒之，言：「人窮來歸我，雲何欲危之？」遂擁護厚遇之. 其後約病死，而田樂、陽逵等就斬約頭，當送之. 逵等欲條疏憲名，憲不肯在名中，言我尚不忍生圖之，豈忍取死人以要功乎？逵等乃止. 時太祖方攻漢中，在武都，而逵等送約首到. 太祖宿聞憲名，及視條疏，怪不在中，以問逵等，逵具以情對. 太祖歎其志義，乃並表列與逵等並賜爵關內侯，由是名震隴右. 黃初元年病亡. 正始初，國家追嘉其事，複賜其子爵關內侯.

邴原 Bing Yuan
邴原字根矩，北海硃虛人也. 少與管寧俱以操尚稱，州府辟命皆不就. 黃巾起，原將家屬入海，住鬱洲山中. 時孔融為北海相，舉原有道. 原以黃巾方盛，遂至遼東，與同郡劉政俱有勇略雄氣. 遼東太守公孫度畏惡欲殺之，盡收捕其家，政得脫. 度告諸縣：「敢有藏政者與同罪. 」政窘急，往投原，魏氏春秋曰：政投原曰：「窮鳥入懷. 」原曰：「安知斯懷之可入邪？」原匿之月餘，時東萊太史慈當歸，原因以政付之. 既而謂度曰：「將軍前日欲殺劉政，以其為己害. 今政已去，君之害豈不除哉！」度曰：「然. 」原曰：「君之畏政者，以其有智也. 今政已免，智將用矣，尚奚拘政之家？不若赦之，無重怨. 」度乃出之. 原又資送政家，皆得歸故郡. 原在遼東，一年中往歸原居者數百家，遊學之士，教授之聲，不絕.

後得歸，太祖辟為司空掾. 原女早亡，時太祖愛子倉舒亦沒，太祖欲求合葬，原辭曰：「合葬，非禮也. 原之所以自容於明公，公之所以待原者，以能守訓典而不易也. 若聽明公之命，則是凡庸也，明公焉以為哉？」太祖乃止，徙署丞相徵事. 獻帝起居注曰：建安十五年，初置徵事二人，原與平原王烈俱以選補. 崔琰為東曹掾，記讓曰：「徵事邴原、議郎張範，皆秉德純懿，志行忠方，清靜足以厲俗，貞固足以幹事，所謂龍翰鳳翼，國之重寶. 舉而用之，不仁者遠. 」代涼茂為五官將長史，閉門自守，非公事不出. 太祖征吳，原從行，卒. 原別傳曰：原十一而喪父，家貧，早孤. 鄰有書舍，原過其旁而泣. 師問曰：「童子何悲？」原曰：「孤者易傷，貧者易感. 夫書者，必皆具有父兄者，一則羨其不孤，二則羨其得學，心中惻然而為涕零也. 」師亦哀原之言而為之泣曰：「欲書可耳！」答曰：「無錢資. 」師曰：「童子苟有志，我徒相教，不求資也. 」於是遂就書. 一冬之間，誦孝經、論語. 自在童齔之中，嶷然有異. 及長，金玉其行. 欲遠遊學，詣安丘孫崧. 崧辭曰：「君鄉里鄭君，君知之乎？」原答曰：「然. 」崧曰：「鄭君學覽古今，博聞強識，鉤深致遠，誠學者之師模也. 君乃舍之，躡屣千里，所謂以鄭為東家丘者也. 君似不知而曰然者，何？」原曰：「先生之說，誠可謂苦藥良針矣；然猶未達僕之微趣也. 人各有志，所規不同，故乃有登山而采玉者，有入海而采珠者，豈可謂登山者不知海之深，入海者不知山之高哉！君謂僕以鄭為東家丘，君以僕為西家愚夫邪？」崧辭謝焉. 又曰：「兗、豫之士，吾多所識，未有若君者；當以書相分. 」原重其意，難辭之，持書而別. 原心以為求師啟學，志高者通，非若交遊待分而成也. 書何為哉？乃藏書於家而行. 原舊能飲酒，自行之後，八九年間，酒不向口. 單步負笈，苦身持力，至陳留則師韓子助，潁川則宗陳仲弓，汝南則交范孟博，涿郡則親盧子幹. 臨別，師友以原不飲酒，會米肉送原. 原曰：「本能飲酒，但以荒思廢業，故斷之耳. 今當遠別，因見貺餞，可一飲宴. 」於是共坐飲酒，終日不醉. 歸以書還孫崧，解不致書之意. 後為郡所召，署功曹主簿. 時魯國孔融在郡，教選計當任公卿之才，乃以鄭玄為計掾，彭璆為計吏，原為計佐. 融有所愛一人，常盛嗟歎之. 後恚望，欲殺之，朝吏皆請. 時其人亦在坐，叩頭流血，而融意不解. 原獨不為請. 融謂原曰：「眾皆請而君何獨不？」原對曰：「明府於某，本不薄也，常言歲終當舉之，此所謂'吾一子'也. 如是，朝吏受 恩未有在某前者矣，而今乃欲殺之. 明府愛之，則引而方之於子，憎之，則推之欲危其身. 原愚，不知明府以何愛之？以何惡之？」融曰：「某生於微門，吾成就其兄弟，拔擢而用之；某今孤負恩施. 夫善則進之，惡則誅之，固君道也. 往者應仲遠為泰山太守，舉一孝廉，旬月之間而殺之. 夫君人者，厚薄何常之有！」原對曰：「仲遠舉孝廉，殺之，其義焉在？夫孝廉，國之俊選也. 舉之若是，則殺之非也；若殺之是，則舉之非也. 詩雲：'彼己之子，不遂其媾. '蓋譏之也. 語雲：'愛之欲其生，惡之欲其死. 既欲其生，又欲其死，是惑也. '仲遠之惑甚矣. 明府奚取焉？」融乃大笑曰：「吾直戲耳！」原又曰：「君子於其言，出乎身，加乎民；言行，君子之樞機也. 安有欲殺人而可以為戲者哉？」融無以答. 是時漢朝陵遲，政以賄成，原乃將家人入郁洲山中. 郡舉有道，融書喻原曰：「脩性保貞，清虛守高，危邦不入，久潛樂土. 王室多難，西遷鎬京. 聖朝勞謙，疇咨雋乂. 我徂求定，策命懇惻. 國之將隕，嫠不恤緯，家之將亡，緹縈跋涉，彼匹婦也，猶執此義. 實望根矩，仁為己任，授手援溺，振民於難. 乃或晏晏居息，莫我肯顧，謂之君子，固如此乎！根矩，根矩，可以來矣！」原遂到遼東. 遼東多虎，原之邑落獨無虎患. 原嘗行而得遺錢，拾以系樹枝，此錢既不見取，而系錢者愈多. 問其故，答者謂之神樹. 原惡其由己而成淫祀，乃辨之，於是裏中遂斂其錢以為社供. 後原欲歸鄉里，止於三山. 孔融書曰：「隨會在秦，賈季在翟，諮仰靡所，歎息增懷. 頃知來至，近在三山. 詩不雲乎，'來歸自鎬，我行永久'. 今遣五官掾，奉問榜人舟楫之勞，禍福動靜告慰. 亂階未已，阻兵之雄，若釭弈爭梟. 」原於是遂複反還. 積十餘年，後乃遁還. 南行已數日，而度甫覺. 度知原之不可複追也，因曰：「邴君所謂雲中白鶴，非鶉鷃之網所能羅矣. 又吾自遣之，勿複求也. 」遂免危難. 自反國土，原於是講述禮樂，吟詠詩書，門徒數百，服道數十. 時鄭玄博學洽聞，註解典籍，故儒雅之士集焉. 原亦自以高遠清白，頤志澹泊，口無擇言，身無擇行，故英偉之士向焉. 是時海內清議，雲青州有邴、鄭之學. 魏太祖為司空，辟原署東閤祭酒. 太祖北伐三郡單于，還住昌國，燕士大夫. 酒酣，太祖曰：「孤反，鄴守諸君必將來迎，今日明旦，度皆至矣. 其不來者，獨有邴祭酒耳！」言訖未久，而原先至. 門下通謁，太祖大驚喜，攬履而起，遠出迎原曰：「賢者誠難測度！孤謂君將不能來，而遠自屈，誠副饑虛之心. 」謁訖而出，軍中士 大夫詣原者數百人. 太祖怪而問之，時荀文若在坐，對曰：「獨可省問邴原耳！」太祖曰：「此君名重，乃亦傾士大夫心？」文若曰：「此一世異人，士之精藻，公宜盡禮以待之. 」太祖曰：「固孤之宿心也. 」自是之後，見敬益重. 原雖在軍曆署，常以病疾，高枕裏巷，終不當事，又希會見. 河內張範，名公之子也，其志行有與原符，甚相親敬. 令曰：「邴原名高德大，清規邈世，魁然而峙，不為孤用. 聞張子頗欲學之，吾恐造之者富，隨之者貧也. 」魏太子為五官中郎將，天下向慕，賓客如雲，而原獨守道持常，自非公事不妄舉動. 太祖微使人從容問之，原曰：「吾聞國危不事塚宰，君去不奉世子，此典制也. 」於是乃轉五官長史，令曰：「子弱不才，懼其難正，貪欲相屈，以匡勵之. 雖雲利賢，能不恧恧！」太子燕會，眾賓百數十人，太子建議曰：「君父各有篤疾，有藥一丸，可救一人，當救君邪，父邪？」眾人紛紜，或父或君. 時原在坐，不與此論. 太子諮之于原，原悖然對曰：「父也. 」太子亦不復難之.

是後大鴻臚钜鹿張泰、河南尹扶風龐迪以清賢稱，荀綽冀州記曰：钜鹿張貔，字邵虎. 祖父泰，字伯陽，有名於魏. 父邈，字叔遼，遼東太守. 著名自然好學論，在嵇康集. 為人弘深有遠識，恢恢然，使求之者莫之能測也. 宦曆二（官），元康初為城陽太守，未行而卒. 永甯太僕東郡張閣以簡質聞. 杜恕著家戒稱閣曰：「張子台，視之似鄙樸人，然其心中不知天地間何者為美，何者為好，敦然似如與陰陽合德者. 作人如此，自可不富貴，然而患禍當何從而來？世有高亮如子台者，皆多力慕，體之不如也. 」

管甯 (管寧) Guan Ning
管甯字幼安，北海硃虛人也. 傅子曰：齊相管仲之後也. 昔田氏有齊而管氏去之，或適魯，或適楚. 漢興有管少卿為燕令，始家硃虛，世有名節，九世而生寧. 年十六喪父，中表湣其孤貧，鹹共贈賵，悉辭不受，稱財以送終. 長八尺，美鬚眉. 與平原華歆、同縣邴原相友，俱遊學於異國，並敬善陳仲弓. 天下大亂，聞公孫度令行於海外，遂與原及平原王烈等至於遼東. 度虛館以候之. 既往見度，乃廬於山谷. 時避難者多居郡南，而甯居北，示無遷志，後漸來從之. 太祖為司空，辟寧，度子康絕命不宣. 傅子曰：寧往見度，語惟經典，不及世事. 還乃因山為廬，鑿壞為室. 越海避難者，皆來就之而居，旬月而成邑. 遂講詩、書，陳俎豆，飾威儀，明禮讓，非學者無見也. 由是度安其賢，民化其德. 邴原性剛直，清議以格物，度已下心不安之. 甯謂原曰：「潛龍以不見成德，言非其時，皆招禍之道也. 」密遣令西還. 度庶子康代居郡，外以將軍太守為號，而內實有王心，卑己崇禮，欲官寧以自鎮輔，而終莫敢發言，其敬憚如此. 皇甫謐高士傳曰：甯所居屯落，會井汲者，或男女雜錯，或爭井鬥鬩. 寧患之，乃多買器，分置井傍，汲以待之，又不使知. 來者得而怪之，問知寧所為，乃各相責，不復鬥訟. 鄰有牛暴甯田者，寧為牽牛著涼處，自為飲食，過於牛主. 牛主得牛，大慚，若犯嚴刑. 是以左右無鬥訟之聲，禮讓移於海表.

王烈者，字彥方，於時名聞在原、寧之右. 辭公孫度長史，商賈自穢. 太祖命為丞相掾，徵事，未至，卒於海表. 先賢行狀曰：烈通識達道，秉義不回. 以潁川陳太丘為師，二子為友. 時潁川荀慈明、賈偉節、李元禮、韓元長皆就陳君學，見烈器業過人，嘆服所履，亦與相親. 由是英名著於海內. 道成德立，還歸舊廬，遂遭父喪，泣淚三年. 遇歲饑饉，路有餓殍，烈乃分釜庚之儲，以救邑裏之命. 是以宗族稱孝，鄉黨歸仁. 以典籍娛心，育人為務，遂建學校，敦崇庠序. 其誘人也，皆不因其性氣，誨之以道，使之從善遠惡. 益者不自覺，而大化隆行，皆成寶器. 門人出入，容止可觀，時在市井，行步有異，人皆別之. 州閭成風，鹹競為善. 時國中有盜牛者，牛主得之. 盜者曰：「我邂逅迷惑，從今已後將為改過. 子既已赦宥，幸無使王烈聞之. 」人有以告烈者，烈以布一端遺之. 或問：「此人既為盜，畏君聞之，反與之布，何也？」烈曰：「昔秦穆公，人盜其駿馬食之，乃賜之酒. 盜者不愛其死，以救穆公之難. 今此盜人能悔其過，懼吾聞之，是知恥惡. 知恥惡，則善心將生，故與布勸為善也. 」間年之中，行路老父擔重，人代擔行數十裏，欲至家，置而去，問姓名，不以告. 頃之，老父複行，失劍於路. 有人行而遇之，欲置而去，懼後人得之，劍主於是永失，欲取而購募，或恐差錯，遂守之. 至暮，劍主還見之，前者代擔人也. 老父攬其袂，問曰：「子前者代吾擔，不得姓名，今子複守吾劍于路，未有若子之仁，請子告吾姓名，吾將以告王烈. 」乃語之而去. 老父以告烈，烈曰：「世有仁人，吾未之見. 」遂使人推之，乃昔時盜牛人也. 烈歎曰：「韶樂九成，虞賓以和：人能有感，乃至於斯也！」遂使國人表其閭而異之. 時人或訟曲直，將質於烈，或至塗而反，或望廬而還，皆相推以直，不敢使烈聞之. 時國主皆親驂乘適烈私館，疇諮政令. 察孝廉，三府並辟，皆不就. 會董卓作亂，避地遼東，躬秉農器，編於四民，布衣蔬食，不改其樂. 東域之人，奉之若君. 時衰世弊，識真者少，朋黨之人，互相讒謗. 自避世在東國者，多為人所害，烈居之歷年，未嘗有患. 使遼東強不淩弱，眾不暴寡，商賈之人，市不二價. 太祖累徵召，遼東為解而不遣. 以建安二十三年寢疾，年七十八而終.

中國少安，客人皆還，唯甯晏然若將終焉. 黃初四年，詔公卿舉獨行君子，司徒華歆薦寧. 文帝即位，徵寧，遂將家屬浮海還郡，公孫恭送之南郊，加贈服物. 自寧之東也，度、康、恭前後所資遺，皆受而藏諸. 既已西渡，盡封還之. 傅子曰：是時康又已死，嫡子不立而立弟恭，恭懦弱，而康孽子淵有雋才. 寧曰：「廢嫡立庶，下有異心，亂之所由起也. 」乃將家屬乘海即受徵. 寧在遼東，積三十七年乃歸，其後淵果襲奪恭位，叛國家而南連吳，僭號稱王，明帝使相國宣文侯征滅之. 遼東之死者以萬計，如寧所籌. 寧之歸也，海中遇暴風，船皆沒，唯甯乘船自若. 時夜風晦冥，船人盡惑，莫知所泊. 望見有火光，輒趣之，得島. 島無居人，又無火燼，行人咸異焉，以為神光之祐也. 皇甫謐曰：「積善之應也. 」詔以寧為太中大夫，固辭不受. 傅子曰：甯上書天子，且以疾辭，曰：「臣聞傅說發夢，以感殷宗，呂尚啟兆，以動周文，以通神之才悟於聖主，用能匡佐帝業，克成大勳. 臣之器朽，實非其人. 雖貪清時，釋體蟬蛻. 內省頑病，日薄西山. 唯陛下聽野人山藪之原，使一老者得盡微命. 」書奏，帝親覽焉. 明帝即位，太尉華歆遜位讓甯，傅子曰：司空陳群又薦寧曰：「臣聞王者顯善以消惡，故湯舉伊尹，不仁者遠. 伏見徵士北海管甯，行為世表，學任人師，清儉足以激濁，貞正足以矯時. 前雖徵命，禮未優備. 昔司空荀爽，家拜光祿，先儒鄭玄，即授司農，若加備禮，庶必可致. 至延西序，坐而論道，必能昭明古今，有益大化. 」遂下詔曰：「太中大夫管甯，耽懷道德，服膺六藝，清虛足以侔古，廉白可以當世. 曩遭王道衰缺，浮海遁居，大魏受命，則繈負而至，斯蓋應龍潛升之道，聖賢用舍之義. 而黃初以來，徵命屢下，每輒辭疾，拒違不至. 豈朝廷之政，與生殊趣，將安樂山林，往而不能反乎！夫以姬公之聖，而耇德不降，則鳴鳥弗聞. 尚書君奭曰：「耇造德不降，我則鳴鳥不聞，矧曰其有能格. 」鄭玄曰：「耇，老也. 造，成也. 詩雲：'小子有造. '老成德之人，不降志與我並在位，則鳴鳥之聲不得聞，況乃曰有能德格於天者乎！言必無也. 鳴鳥謂鳳也. 」以秦穆之賢，猶思詢乎黃發. 況朕寡德，曷能不原聞道于子大夫哉！今以寧為光祿勳. 禮有大倫，君臣之道，不可廢也. 望必速至，稱朕意焉. 」又詔青州刺史曰：「寧抱道懷貞，潛翳海隅，比下徵書，違命不至，盤桓利居，高尚其事. 雖有素履幽人之貞，而失考父茲恭之義，使朕虛心引領歷年，其何謂邪？徒欲懷安，必肆其志，不惟古人亦有翻然改節以隆斯 民乎！日逝月除，時方已過，澡身浴德，將以曷為？仲尼有言：'吾非斯人之徒與而誰與哉！'其命別駕從事郡丞掾，奉詔以禮發遣寧詣行在所，給安車、吏從、茵蓐、道上廚食，上道先奏. 」寧稱草莽臣上疏曰：「臣海濱孤微，罷農無伍，祿運幸厚. 橫蒙陛下纂承洪緒，德侔三皇. 化溢有唐. 久荷渥澤，積祀一紀，不能仰答陛下恩養之福. 沈委篤痾，寢疾彌留，逋違臣隸顛倒之節，夙宵戰怖，無地自厝. 臣元年十一月被公車司馬令所下州郡，八月甲申詔書徵臣，更賜安車、衣被、茵蓐，以禮發遣，光寵並臻，優命屢至，怔營竦息，悼心失圖. 思自陳聞，申展愚情，而明詔抑割，不令稍脩章表，是以鬱滯，訖於今日. 誠謂乾覆，恩有紀極，不意靈潤，彌以隆赫. 奉今年二月被州郡所下三年十二月辛酉詔書，重賜安車、衣服，別駕從事與郡功曹以禮發遣，又特被璽書，以臣為光祿勳，躬秉勞謙，引喻周、秦，損上益下. 受詔之日，精魄飛散，靡所投死. 臣重自省揆，德非園、綺而蒙安車之榮，功無竇融而蒙璽封之寵，楶棁駑下，荷棟樑之任，垂沒之命，獲九棘之位，懼有硃博鼓妖之眚. 又年疾日侵，有加無損，不任扶輿進路以塞元責. 望慕閶闔，徘徊闕庭，謹拜章陳情，乞蒙哀省，抑恩聽放，無令骸骨填于衢路. 」自黃初至於青龍，徵命相仍，常以八月賜牛酒. 詔書問青州刺史程喜：「甯為守節高乎，審老疾尪頓邪？」喜上言：「甯有族人管貢為州吏，與寧鄰比，臣常使經營消息. 貢說：'甯常著皁帽、布襦袴、布裙，隨時單衤複，出入閨庭，能自任杖，不須扶持. 四時祠祭，輒自力強，改加衣服，著絮巾，故在遼東所有白布單衣，親薦饌饋，跪拜成禮. 寧少而喪母，不識形象，常特加觴，泫然流涕. 又居宅離水七八十步，夏時詣水中澡灑手足，闚於園圃. '臣揆寧前後辭讓之意，獨自以生長潛逸，耆艾智衰，是以棲遲，每執謙退. 此寧志行所欲必全，不為守高. 」高士傳曰：管寧自越海及歸，常坐一木榻，積五十餘年，未嘗箕股，其榻上當膝處皆穿.

正始二年，太僕陶丘一、永甯衛尉孟觀、侍中孫邕、中書侍郎王基薦寧曰：

臣聞龍鳳隱耀，應德而臻，明哲潛遁，俟時而動. 是以鸞鷟鳴岐，周道隆興，四皓為佐，漢帝用康. 伏見太中大夫管甯，應二儀之中和，總九德之純懿，含章素質，冰絜淵清，玄虛澹泊，與道逍遙；娛心黃老，遊志六藝，升堂入室，究其閫奧，韜古今於胸懷，包道德之機要. 中平之際，黃巾陸梁，華夏傾蕩，王綱弛頓. 遂避時難，乘桴越海，羈旅遼東三十餘年. 在乾之姤，匿景藏光，嘉遁養浩，韜韞儒墨，潛化傍流，暢於殊俗. 黃初四年，高祖文皇帝疇諮群公，思求雋乂，故司徒華歆舉甯應選，公車特徵，振翼遐裔，翻然來翔. 行遇屯厄，遭罹疾病，即拜太中大夫. 烈祖明皇帝嘉美其德，登為光祿勳. 寧疾彌留，未能進道. 今寧舊疾已瘳，行年八十，志無衰倦. 環堵篳門，偃息窮巷，飯鬻餬口，並日而食，吟詠詩書，不改其樂. 困而能通，遭難必濟，經危蹈險，不易其節，金聲玉色，久而彌彰. 揆其終始，殆天所祚，當贊大魏，輔亮雍熙. 兗職有闕，群下屬望. 昔高宗刻象，營求賢哲，周文啟龜，以蔔良佐. 況寧前朝所表，名德已著，而久棲遲，未時引致，非所以奉遵明訓，繼成前志也. 陛下踐阼，纂承洪緒. 聖敬日躋，超越周成. 每發德音，動諮師傅. 若繼二祖招賢故典，賓禮俊邁，以廣緝熙，濟濟之化，侔於前代. 甯清高恬泊，擬跡前軌，德行卓絕，海內無偶. 曆觀前世玉帛所命，申公、枚乘、周党、樊英之儔，測其淵源，覽其清濁，未有厲俗獨行若寧者也. 誠宜束帛加璧，備禮徵聘，仍授幾杖，延登東序，敷陳墳素，坐而論道，上正璿璣，協和皇極，下阜群生，彝倫攸敘，必有可觀，光益大化. 若甯固執匪石，守志箕山，追跡洪崖，參蹤巢、許. 斯亦聖朝同符唐、虞，優賢揚曆，垂聲千載. 今文尚書曰「優賢揚曆」，謂揚其所曆試. 左思魏都賦曰「優賢著於揚曆」也. 雖出處殊塗，俯仰異體，至於興治美俗，其揆一也.

於是特具安車蒲輪，束帛加璧聘焉. 會甯卒，時年八十四. 拜子邈郎中，後為博士. 初，甯妻先卒，知故勸更娶，寧曰：「每省曾子、王駿之言，意常嘉之，豈自遭之而違本心哉？」傅子曰：甯以衰亂之時，世多妄變氏族者，違聖人之制，非禮命姓之意，故著氏姓論以原本世系，文多不載. 每所居姻親、知舊、鄰里有困窮者，家儲雖不盈擔石，必分以贍救之. 與人子言，教以孝；與人弟言，訓以悌；言及人臣，誨以忠. 貌甚恭，言甚順，觀其行，邈然若不可及，即之熙熙然，甚柔而溫，因其事而導之於善，是以漸之者無不化焉. 寧之亡，天下知與不知，聞之無不嗟歎. 醇德之所感若此，不亦至乎！

時钜鹿張臶，字子明，潁川胡昭，字孔明，亦養志不仕. 臶少遊太學，學兼內外，後歸鄉里. 袁紹前後辟命，不應，移居上黨. 並州牧高幹表除樂平令，不就，徙循常山，門徒且數百人，遷居任縣. 太祖為丞相，辟，不詣. 太和中，詔求隱學之士能消災複異者，郡累上也. 此，發遣，老病不行. 廣平太守盧毓到官三日，綱紀白承前致版謁臶. 毓教曰：「張先生所謂上不事天子，下不友諸侯者也. 此豈版謁所可光飾哉！」但遣主簿奉書致羊酒之禮. 青龍四年辛亥詔書：「張掖郡玄川溢湧，激波奮蕩，寶石負圖，狀像靈龜，宅於川西，嶷然磐峙，倉質素章，麟鳳龍馬，煥炳成形，文字告命，粲然著明. 太史令高堂隆上言：古皇聖帝所未嘗蒙，實有魏之禎命，東序之世寶. 」尚書顧命篇曰：「大玉、夷玉、天球、河圖在東序. 」注曰：「河圖，圖出於河，帝王聖者之所受. 」事頒天下. 任令于綽連齎以問臶，臶密謂綽曰：「夫神以知來，不追已往，禎祥先見而後廢興從之. 漢已久亡，魏已得之，何所追興徵祥乎！此石，當今之變異而將來之禎瑞也. 」正始元年，戴鵀之鳥，巢臶門陰. 臶告門人曰：「夫戴鵀陽鳥，而巢門陰此凶祥也. 」乃援琴歌詠，作詩二篇，旬日而卒，時年一百五歲. 是歲，廣平太守王肅至官，教下縣曰：「前在京都，聞張子明，來至問之，會其已亡，致痛惜之. 此君篤學隱居，不與時競，以道樂身. 昔絳縣老人屈在泥塗，趙孟升之，諸侯用睦. 湣其耄勤好道，而不蒙榮寵，書到，遣吏勞問其家，顯題門戶，務加殊異，以慰既往，以勸將來. 」

胡昭始避地冀州，亦辭袁紹之命，遁還鄉里. 太祖為司空丞相，頻加禮辟. 昭往應命，既至，自陳一介野生，無軍國之用，歸誠求去. 太祖曰：「人各有志，出處異趣，勉卒雅尚，義不相屈. 」昭乃轉居陸渾山中，躬耕樂道，以經籍自娛. 閭裏敬而愛之. 高士傳曰：初，晉宣帝為布衣時，與昭有舊. 同郡周生等謀害帝，昭聞而步陟險，邀生於崤、澠之間，止生，生不肯. 昭泣與結誠，生感其義，乃止. 昭因與斫棗樹共盟而別. 昭雖有陰德於帝，口終不言，人莫知之. 信行著於鄉黨. 建安十六年，百姓聞馬超叛，避兵入山者千餘家，饑乏，漸相劫略，昭常遜辭以解之，是以寇難消息，眾咸宗焉. 故其所居部落中，三百里無相侵暴者. 建安二十三年，陸渾長張固被書調丁夫，當給漢中. 百姓惡憚遠役，並懷擾擾. 民孫狼等因興兵殺縣主簿，作為叛亂，縣邑殘破. 固率將十餘吏卒，依昭住止，招集遺民，安複社稷. 狼等遂南附關羽. 羽授印給兵，還為寇賊，到陸渾南長樂亭，自相約誓，言：「胡居士賢者也，一不得犯其部落. 」一川賴昭，鹹無怵惕. 天下安輯，徙宅宜陽. 高士傳曰：幽州刺史杜恕嘗過昭所居草廬之中，言事論理，辭意謙敬，恕甚重焉. 太尉蔣濟辟，不就. 正始中，驃騎將軍趙儼、尚書黃休、郭彝、散騎常侍荀顗、鍾毓、太僕庾嶷、案庾氏譜：嶷字劭然，潁川人. 子{倏}字玄默，晉尚書、陽翟子. 嶷弟遁，字德先，太中大夫. 遁胤嗣克昌，為世盛門. 侍中峻、河南尹純，皆遁之子，豫州牧長史顗，遁之孫，太尉文康公亮、司空冰皆遁之曾孫，貴達至今. 弘農太守何楨等文士傳曰：楨字元幹，廬江人，有文學器幹，容貌甚偉. 曆幽州刺史、廷尉，入晉為尚書光祿大夫. 楨子龕，後將軍；勖，車騎將軍；惲，豫州刺史；其餘多至大官. 自後累世昌阜，司空文穆公充，惲之孫也，貴達至今. 遞薦昭曰：「天真高絜，老而彌篤. 玄虛靜素，有夷、皓之節. 宜蒙徵命，以勵風俗. 」高士傳曰：朝廷以戎車未息，徵命之事，且須後之，昭以故不即徵. 後顗、休複與庾嶷薦昭，有詔訪於本州評議. 侍中韋誕駁曰：「禮賢徵士，王政之所重也，古者考行於鄉. 今顗等位皆常伯納言，嶷為卿佐，足以取信. 附下罔上，忠臣之所不行也. 昭宿德耆艾，遺逸山林，誠宜嘉異. 」乃從誕議也. 至嘉平二年，公車特徵，會卒，年八十九. 拜子纂郎中. 初，昭善史書，與鍾繇、邯鄲淳、衛覬、韋誕並有名，尺牘之跡，動見模楷焉. 傅子曰：胡徵君怡怡無不愛也，雖僕隸，必加禮焉. 外同乎俗，內秉純絜，心非其好，王公不能屈，年八十而不倦於 書籍者，吾於胡徵君見之矣. 時有隱者焦先，河東人也. 魏略曰：先字孝然. 中平末，白波賊起. 時先年二十餘，與同郡侯武陽相隨. 武陽年小，有母，先與相扶接，避白波，東客揚州取婦. 建安初來西還，武陽詣大陽占戶，先留陝界. 至十六年，關中亂. 先失家屬，獨竄於河渚間，食草飲水，無衣履. 時大陽長硃南望見之，謂為亡士，欲遣船捕取. 武陽語縣：「此狂癡人耳！」遂注其籍. 給廩，日五升. 後有疫病，人多死者，縣常使埋藏，童兒豎子皆輕易之. 然其行不踐邪徑，必循阡陌；及其捃拾，不取大穗；饑不苟食，寒不苟衣，結草以為裳，科頭徒跣. 每出，見婦人則隱翳，須去乃出. 自作一瓜牛廬，淨掃其中. 營木為床，布草蓐其上. 至天寒時，構火以自炙，呻吟獨語. 饑則出為人客作，飽食而已，不取其直. 又出於道中，邂逅與人相遇，輒下道藏匿. 或問其故，常言「草茅之人，與狐兔同群」. 不肯妄語. 太和、青龍中，嘗持一杖南渡淺河水，輒獨雲未可也，由是人頗疑其不狂. 至嘉平中，太守賈穆初之官，故過其廬. 先見穆再拜. 穆與語，不應；與食，不食. 穆謂之曰：「國家使我來為卿作君，我食卿，卿不肯食，我與卿語，卿不應我，如是，我不中為卿作君，當去耳！」先乃曰：「寧有是邪？」遂不復語. 其明年，大發卒將伐吳. 有竊問先：「今討吳何如？」先不肯應，而謬歌曰：「祝衄祝衄，非魚非肉，更相追逐，本心為當殺牂羊，更殺其羖曆邪！」郡人不知其謂. 會諸軍敗，好事者乃推其意，疑牂羊謂吳，羖曆謂魏，於是後人僉謂之隱者也. 議郎河東董經特嘉異節，與先非故人，密往觀之. 經到，乃奮其白須，為如與之有舊者，謂曰：「阿先闊乎！念共避白波時不？」先熟視而不言. 經素知其昔受武陽恩，因複曰：「念武陽不邪？」先乃曰：「已報之矣. 」經又複挑欲與語，遂不肯複應. 後歲餘病亡，時年八十九矣. 高士傳曰：世莫知先所出. 或言生乎漢末，自陝居大陽，無父母兄弟妻子. 見漢室衰，乃自絕不言. 及魏受禪，常結草為廬於河之湄，獨止其中. 冬夏恆不著衣，臥不設席，又無草蓐，以身親土，其體垢汙皆如泥漆，五形盡露，不行人間. 或數日一食，欲食則為人賃作，人以衣衣之，乃使限功受直，足得一食輒去，人欲多與，終不肯取，亦有數日不食時. 行不由邪徑，目不與女子逆視. 口未嘗言，雖有驚急，不與人語. 遺以食物皆不受. 河東太守杜恕嘗以衣服迎見，而不與語. 司馬景王聞而使安定太守董經因事過視，又不肯語，經以為大賢. 其後野火燒其廬，先因露寢. 遭冬雪大至，先袒臥不 移，人以為死，就視如故，不以為病，人莫能審其意. 度年可百歲餘乃卒. 或問皇甫謐曰：「焦先何人？」曰：「吾不足以知之也. 考之於表，可略而言矣. 夫世之所常趣者榮味也，形之所不可釋者衣裳也，身之所不可離者室宅也，口之所不能已者言語也，心之不可絕者親戚也. 今焦先棄榮味，釋衣服，離室宅，絕親戚，閉口不言，曠然以天地為棟宇，闇然合至道之前，出群形之表，入玄寂之幽，一世之人不足以掛其意，四海之廣不能以回其顧，妙乎與夫三皇之先者同矣. 結繩已來，未及其至也，豈群言之所能仿佛，常心之所得測量哉！彼行人所不能行，堪人所不能堪，犯寒暑不以傷其性，居曠野不以恐其形，遭驚急不以迫其慮，離榮愛不以累其心，損視聽不以汙其耳目，舍足於不損之地，居身於獨立之處，延年曆百，壽越期頤，雖上識不能尚也. 自羲皇已來，一人而已矣！」魏氏春秋曰：故梁州刺史耿黼以先為「仙人也」，北海傅玄謂之「性同禽獸」，並為之傳，而莫能測之. 魏略又載扈累及寒貧者. 累字伯重，京兆人也. 初平中，山東人有青牛先生者，字正方，客三輔. 曉知星曆、風角、鳥情. 常食青葙芫華. 年似如五六十者，人或親識之，謂其已百餘歲矣. 初，累年四十餘，隨正方遊學，人謂之得其術. 有婦，無子. 建安十六年，三輔亂，又隨正方南入漢中. 漢中壞，正方入蜀，累與相失，隨徙民詣鄴，遭疾疫喪其婦. 至黃初元年，又徙詣洛陽，遂不復娶婦. 獨居道側，以<鹿瓦>磚為障，施一廚床，食宿其中. 晝日潛思，夜則仰視星宿，吟詠內書. 人或問之，閉口不肯言. 至嘉平中，年八九十，裁若四五十者. 縣官以其孤老，給廩日五升. 五升不足食，頗行傭作以裨糧，糧盡複出，人與不取. 食不求美，衣弊縕，後一二年病亡. 寒貧者，本姓石，字德林，安定人也. 建安初，客三輔. 是時長安有宿儒欒文博者，門徒數千，德林亦就學，始精詩、書. 後好內事，於眾輩中最玄默. 至十六年，關中亂，南入漢中. 初不治產業，不畜妻孥，常讀老子五千文及諸內書，晝夜吟詠. 到二十五年，漢中破，隨眾還長安，遂癡愚不復識人. 食不求味，冬夏常衣弊布連結衣. 體如無所勝，目如無所見. 獨居窮巷小屋，無親裏. 人與之衣食，不肯取. 郡縣以其鰥窮，給廩日五升，食不足，頗行乞，乞不取多. 人問其姓字，又不肯言，故因號之曰寒貧也. 或素有與相知者，往存恤之，輒拜跪，由是人謂其不癡. 車騎將軍郭淮以意氣呼之，問其所欲，亦不肯言. 淮因與脯Я及衣，不取其衣，取其脯一朐、Я一升而止. 臣松之案魏略雲：焦先及楊沛 ，並作瓜牛廬，止其中. 以為瓜當作蝸；蝸牛，螺蟲之有角者也，俗或呼為黃犢. 先等作圜舍，形如蝸牛蔽，故謂之蝸牛廬. 莊子曰：「有國於蝸之左角者曰觸氏，有國於右角者曰蠻氏，時相與爭地而戰，伏屍數萬，逐北旬有五日而後反. 」謂此物也.

評曰：袁渙、邴原、張範躬履清蹈，進退以道，臣松之以為蹈猶履也，「躬履清蹈」，近非言乎！蓋是貢禹、兩龔之匹. 涼茂、國淵亦其次也. 張承名行亞範，可謂能弟矣. 田疇抗節，王脩忠貞，足以矯俗；管寧淵雅高尚，確然不拔；張臶、胡昭闔門守靜，不營當世：故並錄焉.